b"\n_START_ARTICLE_\nAlalakh\n_START_SECTION_\nHist\xc3\xb2ria\n_START_PARAGRAPH_\nAlalakh fou la capital d'un regne a la vora del riu Orontes conegut per Mukish, Mushki, o Alalakh, que cap al 1800 aC era vassall de Iamkhad. L'esmenten els arxius trobats a Mari._NEWLINE_Hattusilis I, rei hittita (vers 1650-1620 aC) va entrar a S\xc3\xadria per Alalakh a la meitat del segle\xc2\xa0xvii\xc2\xa0aC, on era rei Ammitaqu (que era vassall d'Ammurapi II d'Alep), i la ciutat fou destru\xc3\xafda, per\xc3\xb2 es va reconstruir i el regne va subsistir._NEWLINE_Despr\xc3\xa9s del 1500 aC, potser vers el 1480 aC, la dinastia de Iamkhad, que estava emparentada amb la dinastia hurrita d'Emar, fou expulsada pel rei de Mitanni Barattarna, que es va apoderar d'Alep, Alalakh i altres principats. Idrimi, fill del rei d'Iamkhad, amb els seus seguidors, es va apoderar d'Alalakh al cap de set anys i despr\xc3\xa9s d'altres set anys de lluita es va acordar la pau, i Idrimi fou reconegut rei vassall d'Alalakh o Mukish. Idrimi fou lleial al rei hurrita excepte per un parell d'anys -vers 1454 a 1452 aC-, en qu\xc3\xa8 fou sotm\xc3\xa8s per for\xc3\xa7a per Egipte. Va fer un tractat amb el Regne de Kizzuwatna, sobre la base del qual Idrimi d'Alalakh va poder entrar a terres hittites, que va saquejar; el bot\xc3\xad fou repartit entre els soldats i auxiliars, i entre els propers a la fam\xc3\xadlia reial. Va establir al pa\xc3\xads els n\xc3\xb2mades suteus. A Idrimi, el va succeir el seu fill Niq-mepa (Addunirari)._NEWLINE_Va desapar\xc3\xa8ixer pels tombs del 1400 aC conquerit pels hittites (Tudhalias II), per\xc3\xb2 es va restaurar en temps dels seus successors Arnuwandas I o Tudhalias III, ja que quan Subiluliuma I va fer la seva primera expedici\xc3\xb3 a S\xc3\xadria vers el 1340 aC apareix un rei d'Alalakh, vassall egipci anomenat Itur-Addu, que va entrar en l'alian\xc3\xa7a contra els hittites, encap\xc3\xa7alada per Addu-Nirari, rei de Nuhase occidental, i de la qual fou membre tamb\xc3\xa9 Aki-Tesup, rei de Niya. Conjuntament, van atacar Ugarit, el rei de la qual, Niqm-Addu II, no s'havia volgut unir a la coalici\xc3\xb3. Els atacs continuats d'Alalakh-Mukish, Niya i Nuhase sobre Ugarit van obligar el rei Niqm-Addu II a buscar ajut, i es va dirigir al rei hittita, al qual va oferir la submissi\xc3\xb3. Subiluliuma va enviar tropes que van expulsar els atacants i tamb\xc3\xa9 va capturar Alalakh. El rei d'Ugarit va anar a Alalakh a fer submissi\xc3\xb3 personal al rei hittita. Alalakh fou inclosa en el Regne de Khalap, format a la regi\xc3\xb3 de Khalab (Alep) per un fill del rei hittita._NEWLINE_Vegeu tamb\xc3\xa9: Idrimi i Parsatatar."